S štarta se je najbolje pognal Rosemeyer, sledili pa so mu von Brauchitsch, Caracciola in Nuvolari. Nato je prešel v vodstvo Caracciola in ga držal šestnajst krogov, kasneje pa je moral odstopiti zaradi okvare motorja. Tako je bil ponovno v vodstvu Rosemeyer, von Brauchitsch in Nuvolari pa sta se borila za drugo mesto. Von Brauchitsch, ki nikoli ne veljal za zelo mirnega dirkača, je popustil pod pritiskom, pripeljal prehitro v ovinek in se zavrtel, tako da se mu je Nuvolari komaj izognil. Približno na polovici dirke je imel Nuvolari prosto pot in je začel loviti vodilnega, mladega Nemca Rosemeyerja, dodatno ga je podžgalo dejstvo, da so ga tisti, ki so Nuvolarija pozivali k upokojitvi, videli kot njegovega naslednika. Počasi se mu je krog za krogom približeval in ga v triintridesetem krogu prehitel, ter se s tem prebil v vodstvo. Nuvolari pa ni bil zadovoljen le s tem in je začel Nemcu bežati ter se Rosemeyerju s tem maščeval za poraz pred tednom dni na dirki Eifelrennen. Tretjeuvrščeni von Brauchitsch, zadnji Mercedes še na dirki, se je dva kroga pred koncem zavrtel in odstopil, zaradi česar je njegov šef moštva Alfred Neubauer jezno odvrgel kontrolne zastave v tla. Tako je dirko na drugem mestu končal Bernd Rosemeyer, tretje pa je bil Achille Varzi, oba Auto Union. Naslednja dirka na Veliko nagrado Madžarske je potekala šele leta 1986 in je bila del Svetovnega prvenstva Formule 1.